text: Or vous vorrai amentevoir
   Conment la royne Ynabele,
   Ele et Clarmondine la bele,
   Encontre le roi s'en venoient,
   Et ses filles après sivoient.
   Moult orent conpaignie gente
   Dont li devisers m'atalente
   Quele la conpaignie estoit.
   Bien CCC dames i avoit,
   Que damoiselles que puceles ;
   Et sachiez vraiement que eles
   Erent filles à haus barons,
   Ainsi k'en escrit le trouvons.
   PageV02P222
   Et estraites de grans lignies.
   De blans chainses erent vesties
   Trestoutes, fors que la royne.
   Ele, sans plus, et Clarmondine
   Estoient vestues, samblans,
   De vestements simples, plaisans,
   Divers, de si riche façon
   Que deviser les porrait on ;
   Car bien estoit séans simplece
   En eles, selonc la tristece
   Dont la mors ot leur cuers conblés,
   Si que devant oy l'avez.
   De ce vous lairai ore ester.
   Des CCC dames vueil parler,
   Qui sambloient angle enpené,
   Car blanc estoient et ridé
   Li chainse, et erent orfroisie
   D'orfrois qui erent esmaillie ;
   Et i ot petis rubies
   De lieus en lieus, et saphires,
   Et petites esmeraudeles
   Qui moult erent plaisans et beles,
   Et pelles gros, par rieule mis,
   Blans et fins, et à point assis.
  